समर्पण और आक्रामकता में तेंदुलकर जैसा हूं : बोल्ट  
बोल्ट ने कहा कि तेंदुलकर समर्पण और आक्रामकता के मामले में खुद को इस महान क्रिकेटर के समकक्ष पाते हैं।
सचिन तेंदुलकर की बल्लेबाजी देखने को बेताब ओलिंपिक और विश्व चैम्पियन फर्राटा धावक उसैन बोल्ट ने बुधवार को कहा कि वह समर्पण और आक्रामकता के मामले में खुद को इस महान क्रिकेटर के समकक्ष पाते हैं।  यह पूछने पर कि तेंदुलकर की किन खूबियों के वह मुरीद हैं, बोल्ट ने कहा, तेंदुलकर काफी समर्पित है। वह आक्रामक है लेकिन सोच समझकर खेलता है। उसे पता है कि रन कैसे बनाने हैं। बोल्ट ने एक ईमेल इंटरव्यू में कहा, तेंदुलकर अपने प्रशंसकों के लिए भी खेलता है। मैं भी ऐसा ही करता हूं। तेंदुलकर ने हाल ही में विम्बलडन चैम्पियनशिप के दौरान लंदन में टेनिस धुरंधर रोजर फेडरर से मुलाकात की। बोल्ट ने कहा कि वह भी सचिन से मिलने को बेताब हैं।  उन्होंने कहा, मुझे उम्मीद है कि भविष्य में उनकी बल्लेबाजी देखने का मौका मिलेगा लेकिन फिलहाल उनसे मुलाकात की कोई योजना नहीं है। वह मेरी दौड़ देखने के लिए आयें तो उनका स्वागत है। तिहरे ओलिंपिक और विश्व चैम्पियनशिप स्वर्ण पदक विजेता बोल्ट ने तेंदुलकर को महानतम क्रिकेटरों में बताया लेकिन वेस्टइंडीज के पूर्व कप्तान विवियन रिचर्डस उनकी नजर में सर्वश्रेष्ठ हैं।  तेंदुलकर, रिचर्डस, गैरी सोबर्स और शेन वार्न में से उनके पसंदीदा क्रिकेटर के बारे में पूछने पर उनहोंने कहा, यह कठिन सवाल है। ये सभी महान हैं लेकिन सर विवियन रिचर्डस सर्वश्रेष्ठ हैं।